Diari Oficial de la Generalitat Valenciana


Sumari del DOGV 5716, del 04-03-2008 (2008/2411)

RESOLUCIÓ de 7 de gener de 2008, de la Direcció General de Treball, Cooperativisme i Economia Social, sobre la sol·licitud d'extensió del conveni col·lectiu de treball d'estomatòlegs i odontòlegs de la província de València a l'àmbit territorial de tota la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5716

Data del DOGV
:   04-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2411


Data del document
:   07-01-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * dentista

RESOLUCIÓ de 7 de gener de 2008, de la Direcció General de Treball, Cooperativisme i Economia Social, sobre la sol·licitud d'extensió del conveni col·lectiu de treball d'estomatòlegs i odontòlegs de la província de València a l'àmbit territorial de tota la Comunitat Valenciana. [2008/2411]  
Antecedents  
Primer. La sol·licitud d'extensió del conveni col·lectiu de treball d'estomatòlegs i odontòlegs de la província de València a l'àmbit territorial de tota la Comunitat Valenciana, realitzada en virtut del que disposa l'article 92 del Reial Decret Legislatiu 1/1995, de 24 de març pel qual s'aprova l'Estatut dels Treballadors i el Reial Decret 718/2005, de 20 de juny, pel qual s'aprova el procediment d'extensió de convenis col·lectius, ha sigut formulada per Jesús Romero Morata, en nom de la Confederació Sindical de Comissions Obreres del País València.  
Segon. S'al·lega com a motiu de la petició, la inexistència a Alacant i Castelló, d'associacions empresarials legitimades per a negociar, així com el compliment dels requisits establits en el Reial Decret 718//2005 de 20 de juny i els perjuís per als treballadors del sector que comporta la inexistència de conveni col·lectiu.   
Tercer. El conveni col·lectiu l'extensió del qual se sol·licita renovar, va ser publicat en el Butlletí Oficial de la Província de València de 23 de gener de 2006, amb el codi: 4604455.  
Quart. Consta en el procediment, a més de la sol·licitud, la documentació següent, entre altra, que el conforma, demanada per la Direcció General de Treball, Cooperativisme i Economia Social, com a òrgan instructor: certificacions dels Registres Territorials de convenis col·lectius existents a la Comunitat Valenciana, de la inexistència de conveni col·lectiu de treball en l'àmbit per al qual es pretén la inscripció, certificacions de les Oficines de Depòsit d'Estatuts de les Direccions Territorials d'Ocupació i Treball d'Alacant, Castelló i d'àmbit de comunitat autònoma, sobre la inexistència d'associacions empresarials d'odontòlegs estomatòlegs.  
Informe de l'organització sindical Comissions Obreres del País Valencià (CCOO-PV), en el qual exposen els perjuís per als treballadors del sector davant de la impossibilitat de subscriure conveni.  
Informe de les associacions empresarials CEPYMEVAL i CIERVAL.  
S'ha sol·licitat informe a la Tresoreria General de la Seguretat Social i a la Comissió Consultiva Nacional de Convenis Col·lectius, la qual, entre altres consideracions, conclou que no es pot emetre un informe davant de la falta de dades necessàries per a això.  
Consta també en l'expedient, informe de les associacions empresarials CEPYMEVAL i CIERVAL, en el qual s'oposen a l'extensió, al·legant caducitat de l'expedient i falta d'homogeneïtat econòmica entre el sector afectat de les províncies de Castelló i Alacant i la de València, així com diversos escrits d'oposició de professionals odontòlegs de Castelló i Alacant, incloent-hi el president de l'Il·lustre Col·legi d'Odontòlegs i Estomatòlegs d'Alacant.  
Al marge d'això, amb data 20 de novembre de 2007 es constituïx l'Associació d'Empresaris Odontòlegs i Estomatòlegs en la província d'Alacant.  
Fonaments de dret  
Primer. Respecte de la concurrència dels requisits de legitimació per a la iniciació del procediment, establits en el Reial Decret 718/2005, de 20 de juny, la Confederació Sindical de Comissions Obreres, es troba legitimada per a promoure l'extensió demanada, d'acord amb l'article 87.2 de l'Estatut dels Treballadors.  
Segon. Les circumstàncies han variat en la província d'Alacant, on sí que hi ha una associació empresarial de recent constitució, que a més ja ha iniciat la negociació d'un conveni provincial.  
Tercer. La competència de la Direcció General de Treball, Cooperativisme i Economia Social per a resoldre la sol·licitud formulada ve determinada per l'article 55.1 de la Llei Orgànica 5/1982 d'1 de juliol, de l'Estatut d'Autonomia de la Comunitat Autònoma Valenciana, modificat per la Llei Orgànica 1/2006, de 10 d'abril d'Estatut d'Autonomia, en relació amb el Reial Decret 4.105/1982 de 29 de desembre, sobre traspàs de funcions i servicis de l'Estat a la Comunitat Valenciana en matèria de convenis col·lectius i el Decret 129/2006 del Consell, pel qual s'aprova el Reglament Orgànic i Funcional de la conselleria d'Economia, Hisenda i Ocupació.   
La Direcció General de Treball, Cooperativisme i Economia Social, és competent per a resoldre sol·licituds d'extensió que afecten més d'una província en la comunitat autònoma, però en el present cas hi ha una associació empresarial legitimada en la província d'Alacant, associació que ja ha iniciat les negociacions amb els sindicats UGT i CCOO per a la negociació d'un conveni col·lectiu provincial a Alacant, per la qual cosa l'extensió quedaria circumscrita a la província de Castelló, sent, per tant l'òrgan competent per a resoldre el director territorial d'Ocupació i Treball de Castelló.  
Per tot això, i atés que en el present cas s'apliquen els fonaments de dret continguts en les normes específiques amunt indicades, així com les altres concordants i complementàries, resolc  
Primer  
Declarar la inadmissió per falta de competència territorial de la sol·licitud d'extensió del conveni col·lectiu de treball d'estomatòlegs i odontòlegs de la província de València a l'àmbit territorial de tota la Comunitat Valenciana, realitzada en virtut del que disposa l'article 92 del Reial Decret Legislatiu 1/1995, de 24 de març pel qual s'aprova l'Estatut dels Treballadors i el Reial Decret 718/2005, de 20 de juny, pel qual s'aprova el procediment d'extensió de convenis col·lectius, formulada per Jesús Romero Morata, en nom de la Confederació Sindical de Comissions Obreres del País València. per no ser esta Direcció General de Treball, Cooperativisme i Economia Social, l'òrgan administratiu competent per a resoldre sobre la dita petició, ja que les extensions de convenis col·lectius que afecten una sola província són competència de la Direcció Territorial d'Ocupació i Treball de la dita província.  
Segon  
Que es notifique la present resolució als interessats, advertint-los que esta no esgota la via administrativa, per la qual cosa poden interposar recurs d'alçada en el termini d'un mes a partir de la notificació, davant de la Secretaria Autonòmica d'Ocupació de la conselleria d'Economia, Hisenda i Ocupació, de conformitat amb el que establixen els articles 114 i 115 de la Llei 30/1992 de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.   
València, 7 de gener de 2008. - El director general de Treball, Cooperativisme i Economia Social: Román Ceballos Sancho